Dare reHigh Court Rorasa Nyaya Yekuti Zvakabuda Musarudzo Zviziviswe
MDC inokurudzira vanhu kuti vasabuda mudzimba kutanga Chipiri kusvikira zvakabuda musarudzo zvaziviswa
Dare repamusoro reHigh Court, rarasa nyaya yakakwidza nebato reMDC, pakuedza kuti ZEC ibuditse zvakabuda musarudzo dzemutungamiri wenyika. Chris Gande weStudio 7, aita hurukuro nemutori wedu wenhau Thomas Chiripasi, kuti tinzwe zvaitika kuHigh Court. Zvichitevera mutongo wapihwa nedare reHigh Court, MDC inotungamirwa naVaMorgan Tsvangirai, yakurudzira kuti vanhu vese muZimbabwe vagare mudzimba dzavo kusvikira zvakabuda musarudzo dzemutangamiri wenyika zvaziviswa. Mashoko aya ataurwa naMuzvare Thokozani Khupe mutevedzeri wemutungamiri weMDC, VaMorgan Tsvangirai, pamusangano wavaita nevatori venhau muHarare . Mutori wedu wenhau Sylvia Manika atipa nyaya iyi. Ukuwo, mamwe masangano akazvimirira oga anoti ari kutsigira hurongwa hweMDC hwekuti vanhu vasabuda mudzimba dzavo neChipiri vachinyunyuta nezviri kuitika munyika pamusoro pesarudzo. Masangano anoti Christian Alliance, National Constitutional Assembly neCrisis in Zimbabwe Coalition anoti zviri kurwirwa neMDC zvekuti zvakabuda musarudzo dzemutungamiri wenyika zviziviswe, ndizvo zvavari kungodawo kuti zviitike. Asi vanotungamira WOZA, Amai Jenny Williams vanoti havana chekutaura pamusoro penyaya iyi sezvo vasiri kuziva nezvehurongwa uhwu. KuGweru, munyori weZCTU muMidlands, VaIsaac Thebethebe vambochengetedzwa nemapurisa kwemaawa matatu vachi bvunzurudzwa nezvehurongwa hwekuramwa mabasa uhu. Mutauriri weNCA VaMaddock Chivasa vaudza Jonga Kandemiiri weStudio 7 kuti kuratidzira nenzira iyi ndiko chete kungangonzwikwa neZanu PF. Dzimwe nhau kubva kuStudio 7...